KOMMISSIONENS FORORDNING (EF) Nr. 100/1999 af 15. januar 1999 om særlige undtagelsesbestemmelser til forordning (EØF) nr. 3719/88 for mælk og mejeriprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 804/68 af 27. juni 1968 om den fælles markedsordning for mælk og mejeriprodukter (1), senest ændret ved forordning (EF) nr. 1587/96 (2), særlig artikel 17, stk. 4, og

ud fra følgende betragtninger:

Ved Kommissionens forordning (EØF) nr. 3719/88 (3), senest ændret ved forordning (EF) nr. 1044/98 (4), blev der fastsat særlige gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter;

ved Kommissionens forordning (EF) nr. 1466/95 (5), senest ændret ved forordning (EF) nr. 2184/98 (6), blev der fastsat særlige gennemførelsesbestemmelser for eksportrestitutioner for mælk og mejeriprodukter;

problemerne på det russiske marked siden anden halvdel af august 1998 har alvorligt skadet de økonomiske interesser for visse eksportører af ost til Rusland, og den alvorlige situation har forringet mulighederne for udførsel på betingelserne i forordning (EF) nr. 1466/95;

med henblik på at begrænse de skadelige virkninger forlængede Kommissionen ved forordning (EF) nr. 2186/98 (7) den frist, der er fastsat i bestemmelserne for eksportrestitutioner, for at bringe de eksportforretninger, som ikke kunne afsluttes på grund af de anførte omstændigheder, i orden, eller for at finde et andet afsætningsmarked inden for samme område;

foranstaltningen har ikke givet det ønskede resultat, og der er fortsat vanskeligheder på det russiske marked; det bør derfor være muligt at annullere eksportlicenserne;

forordningen bør have øjeblikkelig virkning på grund af udviklingen i begivenhederne;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

Denne forordnings bestemmelser anvendes på visse produkter henhørende under KN-kode 0406, for hvilke der i henhold til forordning (EF) nr. 1466/95 blev udstedt eksportlicenser, som i rubrik 7 bærer angivelsen »Rusland« i henhold til forordningens artikel 1, stk. 2.

Artikel 2

De i artikel 2 i forordning (EF) nr. 2186/98 nævnte eksportlicenser annulleres, og sikkerheden frigives, hvis der ansøges herom inden den 31. januar 1999.

Artikel 3

Medlemsstaterne meddeler inden den 28. februar 1999 Kommissionen, hvilke mængder produkter der er omfattet af foranstaltningen i artikel 2.

Artikel 4

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 15. januar 1999.

På Kommissionens vegne

Franz FISCHLER

Medlem af Kommissionen

(1) EFT L 148 af 28. 6. 1968, s. 13.

(2) EFT L 206 af 16. 8. 1996, s. 21.

(3) EFT L 331 af 2. 12. 1988, s. 1.

(4) EFT L 149 af 20. 5. 1998, s. 11.

(5) EFT L 144 af 28. 6. 1995, s. 22.

(6) EFT L 275 af 10. 10. 1998, s. 21.

(7) EFT L 275 af 10. 10. 1998, s. 28.